Դանիել Բրավո

**Դանիել Բրավո** (, ), ֆրանսիացի ֆուտբոլիստ, որը Ֆրանսիայի ֆուտբոլի ազգային հավաքականում խաղացել է որպես կիսապաշտպան։

1984 թվականի Եվրոպայի չեմպիոն։

## Կարիերա
### Ակումբային
Ֆրանսիայի ֆուտբոլի առաջնությունում «Նիսի» կազմում առաջին հանդիպումը անցկացրել է 1980 թվականի հուլիսի 24-ին «Մեցի» դեմ։ Չնայած ակումբի վատ արդյունքներին՝ Բրավոն իր խաղով ուշադրություն է գրավել, բայց չի հեռացել «Նիսից», նույնիսկ այն ժամանակ, երբ թիմը 1981/82 առաջնության արդյունքներով դուրս է մնացել 1-ին դիվիզիոնից։ Մեկ մրցաշրջանում 2-րդ դիվիզիոնում Բրավոն խփել է 11 գնդակ։

1983 թվականի ամռանը Բրավոն դարձել է «Մոնակոյի» խաղացող։ Չնայած մոնեգասկների հետ Բրավոն 1985 թվականին նվաճել է Ֆրանսիայի գավաթը և Սուպերգավաթը, ակումբում նրա կարիերան ստվերվել է վնասվածքով, և 1986/87 մրցաշրջանից հետո վերադարձել է «Նիս», որտեղ դարձել է թիմի ավագ։ 1988/89 առաջնության խաղարկությունում Բրավոն «Նիսի» կազմում խփել է 15 գնդակ և հրավիրվել է մայրաքաղաքային «Պարի Սեն Ժերմեն» ակումբ։

Առաջին երկու տարիներին Բրավոն անվիճելի խաղացող էր հիմնական կազմում, բայց հետո փարիզցիներին գլխավորել է պորտուգալացի Արթուր Ժորժը։ Բրավոն չէր գոհացնում մարզչին, ուստի հազվադեպ էր խաղադաշտ դուրս գալիս, նույնիսկ 1993/94 հաղթական մրցաշրջանում։ Միայն Ֆրանսիայի հավաքականի նախկին խաղընկեր Լուիս Ֆերնանդեսի՝ մարզչի պաշտոնը զբաղեցնելուց հետո Բրավոն կրկին դարձել է «Պարի Սեն Ժերմենի» հիմնական խաղացող, սակայն արդեն հենակետային կիսապաշտպանի դիրքում։

Տարին ոչ այնքան հաջող անցկացնելով Իտալական «Պարմաում»՝ Բրավոն վերադարձել է Ֆրանսիա, սակայն Լիոնի «Օլիմպիկում» շատ խաղեր է բաց թողնում վնասվածքների պատճառով, չի ամրապնդվում նաև Մարսելի «Օլիմպիկում»։ Բրավոն որոշում է կայացնում երրորդ անգամ վերադառնալ «Նիս», սակայն նրան չի գոհացնում թիմում տիրող մթնոլորտը և 2000 թվականի ամռանը ավարտում է խաղային կարիերան։

Ընդհանուր առմամբ, Ֆրանսիայի 1-ին դիվիզիոնում Դանիել Բրավոն անցկացրել է 485 հանդիպում և խփել՝ 76 գոլ, եվրագավաթներում՝ 50 խաղ, 2 գնդակ։

### Ազգային հավաքականում
Ֆրանսիայի ազգային հավաքականում նորամուտը նշել է 1982 թվականի փետրվարի 23-ին Իտալիայի հավաքականի դեմ խաղում։ 66-րդ րոպեին Դիդյե Սիքսի փոխարեն փոխարինման դուրս գալով՝ Բրավոն 84-րդ րոպեին գրավել է Դինո Ձոֆի դարպասը, հանդիպումն ավարտվել է ֆրանսիացիների հաղթանակով՝ 2:0 հաշվով։ Բրավոն համարվում էր 1982 թվականի աշխարհի առաջնության հայտացուցակում ընդգրկվելու թեկնածուներից մեկը, բայց ի վերջո նա չի ընդգրկվել մրցաշարի մասնակիցների կազմում։ Աշխարհի առաջնությունից հետո վերադարձել է հավաքական, չնայած հանդես է եկել 2-րդ դիվիզիոնում։

1984 թվականին ֆրանսիացիների համար հաղթական Եվրոպայի առաջնությունում Բրավոն խաղացել է ընդամենը 13 րոպե՝ փոխարինելով Ժան-Մարկ Ֆերարիին Հարավսլավիայի հավաքականի հետ խաղում։ Մրցաշարից հետո ավելի քան չորս տարի հանդես չի եկել ազգային հավաքականում՝ հաջորդ խաղն անցկացնելով 1988 թվականի սեպտեմբերի 28-ին՝ 1990 թվականի աշխարհի առաջնության ընտրական մրցաշարի շրջանակներում Նորվեգիայի հավաքականի դեմ։ Հենց Բրավոն է իրացրել 11-մետրանոցը, որից Ժան-Պիեռ Պապենը խփել է միակ գնդակը։ Հավաքականի կազմում վերջին խաղը խաղացել է 1989 թվականի հոկտեմբերի 11-ին՝ մասնակցելով Շոտլանդիայի ֆուտբոլի ազգային հավաքականի նկատմամբ 3:0 հաշվով խոշոր հաղթանակին։

Ընդհանուր առմամբ, Ֆրանսիայի հավաքականի կազմում Դանիել Բրավոն անցկացրել է 13 հանդիպում՝ դառնալով 1 գոլի հեղինակ։

## Ձեռքբերումներ
### Ակումբային

* Ֆրանսիայի ֆուտբոլի առաջնության չեմպիոն՝ 1993/94
* Ֆուտբոլի Ֆրանսիայի գավաթի գավաթակիր(3)՝ 1984/85, 1992/93, 1994/95
* Ֆուտբոլի Ֆրանսիայի լիգայի գավաթի գավաթակիր՝ 1994/95
* Ֆուտբոլի Ֆրանսիայի սուպերգավաթի գավաթակիր (2)՝ 1985, 1995
* ՈՒԵՖԱ գավաթակիրների գավաթի գավաթակիր՝ 1995/96
* ՈՒԵՖԱ Եվրոպայի Լիգայի եզրափակչի մասնակից՝ 1998/99

### Ազգային հավաքականում
* ՈՒԵՖԱ Եվրոպայի առաջնության չեմպիոն՝ 1984

## Ծանոթագրություններ

## Արտաքին հղումներ
* Профиль на сайте ''FootballDatabase.eu''

 
Կատեգորիա:Մոնակոյի ֆուտբոլիստներ
Կատեգորիա:Նիսի ֆուտբոլիստներ
Կատեգորիա:Պարի Սեն-Ժերմենի ֆուտբոլիստներ
Կատեգորիա:Պարմայի ֆուտբոլիստներ
Կատեգորիա:Օլիմպիկ Լիոնի ֆուտբոլիստներ
Կատեգորիա:Օլիմպիկ Մարսելի ֆուտբոլիստներ
Կատեգորիա:Ֆրանսիայի հավաքականի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ